Наступнае ўпамінанне Смілавіч у 1592 годзе таксама звязана з канфліктам. Тут няма чаму здзіўляцца - пакуль жыццё ішло ціха і мірна, населены пункт не трапляў на старонкі дакументаў. І наадварот, кожны выпадак парушэння заведзенага ладу адразу прыцягваў да сябе ўвагу, станавіўся падставай для судовай справы. Таму, калі мы чытаем такія дакументы, можа скласціся ўражанне, што нашы продкі толькі і рабілі, што біліся паміж сабой. На самай справе, канешне, гэта было далёка не так. То былі выключныя выпадкі, менавіта таму звесткі пра іх і захаваліся.